บลจ.ซีไอเอ็มบี-พรินซิเพิล ชี้ช่องลงทุนกอง RMF ชู CIMB-PRINCIPAL iPROPRMF ผันผวนต่ำ
บลจ.ซีไอเอ็มบี-พรินซิเพิล ชี้ช่องลงทุนกอง RMF ชูกอง CIMB-PRINCIPAL iPROPRMF ผันผวนต่ำ
16 พ.ย. 2559

นายวิน พรหมแพทย์ ประธานเจ้าหน้าที่การลงทุน บริษัท หลักทรัพย์จัดการกองทุน ซีไอเอ็มบี พรินซิเพิล จำกัด หรือ บลจ.ซีไอเอ็มบี-พรินซิเพิล เปิดเผยว่า บริษัทประเมินการลงทุนในทรัสต์เพื่อการลงทุนใน REITs และกองทุนรวมอสังหาฯ ผ่านกองทุนรวม RMF เป็นทางเลือกที่เหมาะสำหรับผู้ที่ต้องการลงทุนระยะยาวเพื่อเก็บออมไว้ใช้ยามเกษียณ
พร้อมรับสิทธิ์ลดหย่อนภาษีเงินได้บุคคลธรรมดา เนื่องจากเป็นการลงทุนใน REITs และกองทุนรวมอสังหาฯ ที่มีจุดเด่นด้านรายได้จากค่าเช่าที่มั่นคงและสม่ำเสมอในระยะยาว จึงมีโอกาสรับผลตอบแทนจากเงินปันผลเฉลี่ย 5-6% ต่อปี สูงกว่าดอกเบี้ยเงินฝากประจำในปัจจุบันซึ่งอยู่ในอัตรา 1%-1.5% ต่อปี และสูงกว่าอัตราดอกเบี้ยพันธบัตรรัฐบาลอายุ 10 ปี ซึ่งปัจจุบันอยู่ที่ 2.10% ต่อปี
ทั้งนี้ จากสถานการณ์อัตราดอกเบี้ยเงินฝากในช่วง 3 ปีที่ผ่านมาที่ปรับลดลงและทรงตัวอยู่ในระดับต่ำ เนื่องจากธนาคารกลางหลายประเทศทั่วโลกได้ใช้นโยบายผ่อนคลายทางการเงินเพื่อกระตุ้นเศรษฐกิจ ถือเป็นปัจจัยเชิงบวกกับกลุ่มกองทุนรวมอสังหาริมทรัพย์ที่ในช่วง 2-3 ปีที่ผ่านมาสามารถสร้างผลตอบแทนได้ดี โดยเฉพาะอย่างยิ่งกองทุนกลุ่ม RMF เพราะนอกจากผู้ลงทุนจะมีโอกาสได้รับผลตอบแทนแล้ว และเมื่อรวมกับสิทธิประโยชน์จากการลดหย่อนภาษี ทำให้ผู้ลงทุนได้ประโยชน์สองต่อ ทำให้กองทุน CIMB-PRINCIPAL iPROPRMF ที่มีนโยบายการลงทุนดังกล่าวเป็นที่สนใจของนักลงทุน
“เรามองว่าผู้ที่ต้องการลงทุนระยะยาวในกองทุนรวม RMF ที่มีนโยบายลงทุนใน REITs และกองทุนรวมอสังหาฯ ยังเป็นทางเลือกที่น่าสนใจ เนื่องจากประเมินแนวโน้มอัตราดอกเบี้ยช่วงปลายปี 2559 ถึงปี 2560 จะยังอยู่ในระดับต่ำ แม้ว่าธนาคารกลางสหรัฐมีแนวโน้มปรับขึ้นอัตราดอกเบี้ยในเดือนธันวาคมนี้ แต่คาดว่าจะเป็นการปรับขึ้นแบบค่อยเป็นค่อยไป ทำให้การลงทุนใน REITs และกองทุนรวมอสังหาฯ ยังได้รับความสนใจจากนักลงทุนที่ต้องการรับผลตอบแทนที่ดีจากเงินปันผลและไม่ต้องการความผันผวนสูง แต่ควรเลือกกองทุนที่มีสภาพคล่องดีและอยู่ในกลุ่มอุตสาหกรรมที่ได้รับผลกระทบจากปัจจัยภายนอกไม่มาก”นายวินกล่าว
สำหรับกองทุนรวม RMF ภายใต้การบริหารของซีไอเอ็มบี-พรินซิเพิล ที่มีผลการดำเนินงานที่ดี ได้แก่ กองทุนเปิด ซีไอเอ็มบี-พรินซิเพิล พร็อพเพอร์ตี้ อินคัมเพื่อการเลี้ยงชีพ (CIMB-PRINCIPAL iPROPRMF) โดยได้รับการจัดอันดับ 5 ดาวจากมอร์นิ่งสตาร์ มองว่ากองทุนนี้เหมาะกับผู้ที่ต้องการลงทุนเพื่อออมเงินระยะยาวไว้ใช้จ่ายหลังเกษียณและต้องการกระจายความเสี่ยงการลงทุน
โดยเลือกลงทุนใน REITs และกองทุนรวมอสังหาฯ ซึ่งกองทุนนี้สามารถสร้างผลตอบแทนได้อย่างน่าพอใจ เป็นอันดับ 1 ทั้งผลงานในปีนี้และผลงานย้อนหลัง 3 ปี โดยผลการดำเนินงานนับตั้งแต่ต้นปี ถึง 31 ตุลาคม 2559 ให้ผลตอบแทนอยู่ที่ 26.51% และผลงานย้อนหลัง 3 ปี กองทุนให้ผลตอบแทนเฉลี่ย 15.16% ต่อปี สูงกว่าดัชนีเปรียบเทียบ SETPF 12.84% และ 5.75% ตามลำดับ